อิหร่านเล็งส่งออกน้ำมันเพิ่ม 5 แสนบาร์เรล/วัน หลังมีการยกเลิกคว่ำบาตร
อิหร่านเล็งส่งออกน้ำมันเพิ่ม 5 แสนบาร์เรล/วัน หลังมีการยกเลิกคว่ำบาตร
18 ม.ค. 2559

นายอามีร์ ฮอสเซน ซามานิเนีย รมช.พลังงานฝ่ายกิจการพาณิชย์และต่างประเทศของอิหร่าน เปิดเผยว่า อิหร่านจะตั้งเป้าว่าจะเพิ่มการส่งออกน้ำมันทันที 500,000 บาร์เรลต่อวัน หลังจากที่นานาประเทศได้ยุติมาตรการคว่ำบาตรต่ออิหร่าน
ความเคลื่อนไหวของอิหร่านสะท้อนให้เห็นว่า อิหร่านเริ่มกลับมาเพิ่มการผลิตและส่งออกน้ำมันอีกครั้ง หลังจากที่ชาติตะวันตกมีมติยกเลิกมาตรการคว่ำบาตรต่ออิหร่าน โดยก่อนหน้านี้ เศรษฐกิจอิหร่านได้รับผลกระทบอย่างหนักจากมาตรการคว่ำบาตรและยอดขายน้ำมันที่ซบเซาลง
นอกจากนี้ มีรายงานว่า อิหร่านวางแผนที่จะเพิ่มการส่งออกน้ำมันอีกราว 500,000 บาร์เรลต่อวัน ในช่วงหลายเดือนข้างหน้า ซึ่งการเพิ่มปริมาณการส่งออกน้ำมันของอิหร่านจะส่งฉุดราคาน้ำมันดิบในตลาดโลกร่วงลงอีก ขณะที่ปัจจุบันอุปทานน้ำมันในตลาดโลกยังคงอยู่ในระดับที่สูงมาก
ในช่วงสุดสัปดาห์ที่ผ่านมา สหภาพยุโรป (EU) ประกาศยกเลิกมาตรการคว่ำบาตรทางเศรษฐกิจต่ออิหร่าน หลังจากสำนักงานพลังงานปรมาณูสากล (IAEA) ได้ยืนยันว่าอิหร่านได้ยุติโครงการนิวเคลียร์ตามที่ได้ทำข้อตกลงกับชาติมหาอำนาจทั้ง 6 ประเทศ ซึ่งได้แก่สหรัฐ อังกฤษ รัสเซีย เยอรมนี จีน และฝรั่งเศส